Man brand glo ma se ‘verkragter’ se huis afArgieffoto (pixabay.com) ŉ 68-jarige vrou van Pietermaritzburg in KwaZulu-Natal se 28-jarige seun is in hegtenis geneem nadat hy glo uit weerwraak sy ma se vermeende verkragter se huis aan die brand gesteek het. Maj. Thulani Zwane, provinsiale polisiewoordvoerder, het gesê die pensioentrekker is Vrydag omstreeks 16:00 glo in haar huis in Snathing verkrag terwyl sy geslaap het. “Haar vermeende verkragter het haar ook erg aangerand voordat hy van die toneel gevlug het,” het Zwane gesê. “Toe haar seun van die voorval gehoor het, het hy dadelik na die verkragtingsverdagte se huis gegaan. Die man was nie daar nie en die seun het glo sy huis aan die brand gesteek.” Die polisie het ŉ saak van brandstigting ondersoek en die seun is later die aand in hegtenis geneem. Intussen het die Plessislaer-polisie se eenheid teen gesinsgeweld, kindermishandeling en seksuele oortredings die verkragting ondersoek. “Die vermeende verkragter is Sondag in die vroeë oggendure in die New Hanover-omgewing in hegtenis geneem by ŉ plek waar hy weggekruip het. Hy is op aanklag van verkragting in hegtenis geneem.” Die vrou se seun verskyn na verwagting Maandag in die Pietermaritzburg-landdroshof. Die vermeende verkragter sal na verwagting Dinsdag in dieselfde hof verskyn. Lt.genl. Mmamonnye Ngobeni, provinsiale polisiekommissaris, het die publiek gewaarsku om nie die gereg in eie hande te neem nie.